Document ID: 32015D0364

ΑΠΌΦΑΣΗ (ΚΕΠΠΑ) 2015/364 ΤΟΥ ΣΥΜΒΟΥΛΊΟΥ
της 5ης Μαρτίου 2015
για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Λαμβάνοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
Λαμβάνοντας υπόψη τα ακόλουθα:
(1)
Στις 5 Μαρτίου 2014 το Συμβούλιο εξέδωσε την απόφαση 2014/119/ΚΕΠΠΑ του Συμβουλίου (1).
(2)
Στις 29 Ιανουαρίου 2015 η απόφαση (ΚΕΠΠΑ) 2015/143 του Συμβουλίου (2) διευκρίνισε τα κριτήρια για τη δέσμευση της περιουσίας των ατόμων που είναι υπεύθυνα για την υπεξαίρεση ουκρανικών κρατικών κεφαλαίων.
(3)
Τα περιοριστικά μέτρα που περιέχονται στην απόφαση 2014/119/ΚΕΠΠΑ ισχύουν μέχρι τις 6 Μαρτίου 2015. Με βάση την επανεξέταση αυτής της απόφασης, η εφαρμογή των εν λόγω περιοριστικών μέτρων θα πρέπει να παραταθεί ως τις 6 Μαρτίου 2016 όσον αφορά δεκατέσσερα άτομα, και ως τις 6 Ιουνίου 2015 όσον αφορά τέσσερα άτομα. Οι καταχωρίσεις δεκαοκτώ ατόμων θα πρέπει να τροποποιηθούν.
(4)
Η απόφαση 2014/119/ΚΕΠΠΑ θα πρέπει, ως εκ τούτου, να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2014/119/ΚΕΠΠΑ τροποποιείται ως εξής:
1)
Το άρθρο 5 αντικαθίσταται από το ακόλουθο κείμενο:
«Άρθρο 5
Η παρούσα απόφαση τίθεται σε ισχύ την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.
Η παρούσα απόφαση θα εφαρμοστεί έως τις 6 Μαρτίου 2016. Τα μέτρα στο άρθρο 1 θα εφαρμοστούν όσον αφορά τις καταχωρίσεις αριθ. 4, 8, 10 και 13 στο παράρτημα έως τις 6 Ιουνίου 2015.
Η παρούσα απόφαση θα τελεί υπό διαρκή επανεξέταση. Θα ανανεώνεται ή θα τροποποιείται κατά περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι της.»
.
2)
Το παράρτημα αντικαθίσταται από το κείμενο που περιλαμβάνεται στο παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 5 Μαρτίου 2015.

Labels: 0
11
18
5